Boer Johan maak ommeswaai ná dramaBoer Johan (Foto: Donna Lewis) Boer Johan (60) van kykNET se gewilde werklikheidsreeks Boer soek ŉ Vrou gaan nie voort met regstappe teen dié kanaal nie. Nicola van Niekerk, kykNET se hoof van produksies, het Woensdag die nuus bevestig. Dít volg nadat duisende ontstoke aanhangers van dié reeks hul die afgelope week tot sosiale media gewend het om hul misnoeë teenoor boer Johan van Carolina uit te spreek nadat hy in ŉ episode van dié reeks volgens kykers “beledigend” en “bombasties” opgetree het. Vurige kykers was veral ontsteld oor ŉ toneel uit die agtste episode van die reeks, wat op 23 November uitgesaai is, waarin boer Johan vir Christa, een van die vroue wat vir hom ingeskryf het, huis toe stuur enkele oomblikke nadat hy vir haar gesê het dat sy te veel wyn gedrink het. Kykers het hul ongelukkigheid uitgespreek met boer Johan se besluit om vir Christa huis toe te stuur voordat sy kans gekry het om die tien minute alleentyd saam met hom deur te bring soos die ander vier vroue. Johan het onder meer in die episode gesê dit het “gelyk of sy te veel wyn gedrink het” en haar later beveel om nie verder te drink nie deur te sê “niks meer wyn vir jou nie”. Johan het tydens sy een-tot-een onderhoud in die kamera gesê dit lyk asof Christa “laf geraak het” en dat hy “geen waardering het vir ŉ vrou wat só optree nie”. Christa het daarop gereageer deur te sê dat sy Johan nie gaan toelaat om op só manier met haar te praat nie. Meer as 2 000 kykers het Johan op die reeks se amptelike Facebook-blad gekritiseer en gesê sy optrede is “totaal onaanvaarbaar”. “Sy kan bly wees sy is nie gekies nie – dit sou haar laaste wyn gewees het,” het Jolien Koekemoer op Facebook laat hoor. “Ek was so geskok! Die vrou wat bly moet liewer hol,” het Lenie Cilliers geskryf. “Hy het ŉ probleem gehad vandat hulle begin kos maak het. As hulle nie onder sy voete is nie, staan hulle te na aan hom. Sies dat hy haar só verneder het – mens het mos maniere,” het Susan Pretorius gesê. Boer Johan (60) Foto: Verskaf Dié reaksie was só oorweldigend, dat boer Johan kykNET vroeër vandeesweek met regstappe gedreig het. Hy het aangevoer dat hy dié episode onder die aandag van die Menseregtekommissie (MRK) gaan bring omdat dit sy integriteit en menseregte aangetas het. Hy het skuld ontken en die vinger na dié kanaal gewys vir hoe die episode aan die einde vertoon het. Van Niekerk het Woensdag aan Maroela Media gesê die kanaal beskou die voorval “as afgehandel”. “Johan het kykNET amptelik daarvan verwittig dat hy nie voortgaan met sy beplande regsaksie teen die kanaal soos daar in mediaberigte beweer is nie,” het sy gesê. Van Niekerk sê die hele produksiespan wat aan die Boer soek ŉ Vrou-reeks gewerk het, het ten alle tye hul integriteit behou. “Dit is vir veral vir kykNET belangrik om te beaam dat die vervaardigers, regisseur en produksiespan se integriteit nooit betwyfel is nie. Die prosesse wat die afgelope tien jaar gevolg word, is nog altyd deursigtig.” Boer Johan wou nie in hierdie stadium verder kommentaar lewer nie. Boer soek ŉ vrou is Donderdae op kykNET, DStv-kanaal 144, te sien. Lees meer oor dié reeks op Maroela Media.